
30 mg/kg dózisban, intramuszkulárisan alkalmazott florfenikol farmakokinetikai tulajdonságai sertés ízületi folyadékban és PK/PD integrációja Streptococcus suis ellen

A florfenikol a fenikolok csoportjába tartozó, széles antibakteriális spektrummal rendelkező hatóanyag, amely a Gram-pozitív és a Gram-negatív baktériumokkal szemben is bakteriosztatikus hatásmóddal rendelkezik. Kitűnő felszívódása mellett kiválóan megoszlik a szervezetben, így a speciális membránokon is képes átlépni. Kutatásom elsődleges célja, hogy a nagy dózisban (30 mg/kg), intramuszkulárisan alkalmazott florfenikol farmakokinetikai tulajdonságait meghatározzam sertés ízületi folyadékban, illetve ennek az alkalmazási módnak a jelentőségét vizsgáljam a Streptococcus suis okozta ízületgyulladások kezelésében.
A vizsgálatokat 8 db, 28,93±3,64 kg testtömegű Danbred ártány sertéssel végeztem el, amelyben a florfenikol dózisát az engedélyezett készítmények használati leírásától eltérően 15 mg/kg helyett 30 mg/kg dózisban határoztam meg, egyszeri, intramuszkuláris beadási móddal. A kísérlet állat fázisában vérplazma és ízületi folyadék mintákat gyűjtöttem egy alkalommal a gyógyszerbeadást megelőzően, illetve azt követően a farmakokinetikai görbe elkészítéséhez szükséges időpontokban. A mintákban a florfenikol koncentrációját folyadékkromatográfia-tömegspektrometria segítségével határoztam meg, többszörös reakciókövetési módban, amely a módszer megfelelő érzékenységét és szelektivitását biztosította.
A florfenikol a beadást követően 1,40±0,66 órával (tmax) érte el a maximális plazmakoncentrációt (Cmax=8,15±3,11 µg/ml), míg az ízületi folyadékban 1,75±1,16 óra (tmax) elteltével (Cmax=4,51±1,16 µg/ml). A vérvérplazmában a felezési idő (t1/2) 17,93±11,68 óra, míg az ízületi folyadékban 12,27±7,45 óra. A görbe alatti terület értéke 24 órára kivetítve (AUC24h) a vérvérplazmában 104,77±21,56 μg/ml*h, míg az ízületi folyadékban 44,12±17,23 μg/ml*h.
A farmakokinetikai vizsgálatokat követően 73 db, sertés eredetű Streptococcus suis izolátumnak határoztam meg a minimális gátló koncentráció értékét (MIC) florfenikollal szemben mikrohígításos módszert alkalmazva. A MIC-értékek alapján kiszámoltam a MIC50 (2 µg/ml) és MIC90 (8 µg/ml) értékét. A farmakokinetikai és farmakodinámiai adatok felhasználásával elvégeztem a %T>MIC és az AUC24h/MIC meghatározását, amelyek alapján a florfenikolra nézve 2 µg/ml-es vagy annál kisebb MIC-értékű S. suis törzsekkel szemben a florfenikol 30 mg/kg dózisban, intramuszkulárisan alkalmazva baktericid hatást is képes kifejteni szeptikémia esetén, míg ízületigyulladás esetén csak bakteriosztatikus hatást képes kifejteni.



